กู้ซากช้างสะดุด ได้เพิ่มตัวเดียว
ฝนก็ตกน้ำก็เชี่ยว ทีมปฏิบัติการป่วย,เจ้าหน้าที่กู้ซากช้างป่าเขาใหญ่ล้มป่วยระนาว ทีมแพทย์ลงพื้นที่รีบพาส่งโรงพยาบาล 5 คน มีอาการแน่นหน้าอก หายใจไม่สะดวก เจ็บคอ และเหนื่อยล้าอ่อนแรง ตรวจละเอียดไม่พบติดเชื้อหรือป่วยรุนแรง ฉีดยากันบาดทะยักและให้ยาลดไข้ก่อนอนุญาตให้กลับได้ ขณะที่ภารกิจกู้ซากช้างตัวที่ 2 เดินหน้าต่อ ทีมกู้ภัยลุยฝ่ากระแสน้ำไปเอาเชือกมัดซากช้างที่ติดซอกหินใช้รอกชักลากเข้าฝั่งได้สำเร็จ เตรียมย่อยชำแหละวันรุ่งขึ้น ส่วนชิ้นส่วนซากช้างตัวแรกใช้วิธีฝังกลบแทนเอาไปเผาที่วัด รองอธิบดีกรมอุทยานฯลุยพื้นที่ด้วยตัวเอง สั่งเสริมอุปกรณ์ให้ปฏิบัติงานง่ายขึ้น,เจ้าหน้าที่ยังเดินหน้าปฏิบัติการกู้ซากช้างป่า 11 ตัวที่พลัดตกลงมาตายบริเวณน้ำตกเหวนรก อุทยานแห่งชาติเขาใหญ่ อ.ปากพลี จ.นครนายก เมื่อวันที่ 5 ต.ค. มีซากช้าง 2 ตัวถูกน้ำพัดตกลงมาจากน้ำตก ชั้นที่ 5 ติดอยู่ในซอกหิน ชำแหละได้แล้ว 1 ตัวแพ็กใส่ถุงพลาสติกปล่อยให้น้ำซัดไปติดตาข่ายที่ทำกั้นไว้ พร้อมเดินหน้าชำแหละซากช้างตัวที่ 2 ขณะเดียวกัน กระแสน้ำพัดซากช้างตกลงมาด้านล่างอีก 3 ตัว เจ้าหน้าที่ได้นำอีเอ็มบอลและน้ำอีเอ็มไปโรยบริเวณคลองต้นไทรที่อาจปนเปื้อนเชื้อโรคจากซากช้างเน่าเพื่อรักษาคุณภาพน้ำก่อนไหลลงสู่เขื่อนขุนด่านปราการชล,ความคืบหน้าภารกิจกู้ซากช้างป่าเขาใหญ่ เมื่อช่วงเช้าวันที่ 12 ต.ค. เจ้าหน้าที่ได้ขุดหลุมบริเวณคลองต้นไทร เพื่อฝังกลบซากช้างตัวแรกที่ชำแหละเรียบร้อยแล้ว แทนการนำไปเผาที่วัดท่าด่าน จากนั้นเดินเท้าเข้าไปปฏิบัติการชำแหละซากช้างตัวที่ 2 เริ่มภารกิจโดยเจ้าหน้าที่อุทยานแห่งชาติเขาใหญ่ 2 นายว่ายน้ำฝ่ากระแสน้ำที่ไหลเชี่ยวนำเชือกไปผูกกับซากช้างให้สำเร็จก่อนที่จะให้ทีมงานอีกฝั่งชักลากซากช้างเข้ามาเพื่อใช้อุปกรณ์ย่อยชำแหละซากช้าง,วันเดียวกันทีมแพทย์จาก รพ.นครนายก เดินทางเข้ามาตรวจสุขภาพของเจ้าหน้าที่อุทยานแห่งชาติเขาใหญ่และหน่วยกู้ภัยที่เข้าไปปฏิบัติภารกิจย่อยซากช้างมาหลายวันติดต่อกันจนทำให้ร่างกายเริ่มอ่อนล้า บางคนมีอาการเจ็บป่วย มีไข้ และบาดแผลตามร่างกาย นายจงคล้าย วรพงศธร รองอธิบดีกรมอุทยานแห่งชาติ สัตว์ป่า และพันธุ์พืช กล่าวว่า ขณะนี้เจ้าหน้าที่มีอาการเจ็บป่วย แต่ไม่มาก มีหมอมาช่วยตรวจสุขภาพ ใครที่อ่อนล้าก็มีกำลังเจ้าหน้าที่มาเสริมหมุนเวียนกันไปปฏิบัติการ พยายามจะนำซากช้างขึ้นมาบนฝั่งให้หมด ส่วนมาตรการป้องกันอุบัติเหตุช้างป่าพลัดตกเหว ได้สั่งการให้เข้าไปสำรวจจุดเสี่ยงและจุดที่ช้างเดินเพิ่มขึ้น แต่การทำงานมีปัญหาเรื่องสภาพอากาศไม่เอื้ออำนวยเพราะมีฝนตกลงมาตลอดเวลา ต้องรักษาความปลอดภัย ของเจ้าหน้าที่ให้มากที่สุด,ในช่วงเที่ยง นายวิชัย พรลีแสงสุวรรณ์ ผอ.ส่วนอุทยานแห่งชาติ สำนักบริหารพื้นที่อนุรักษ์ที่ 1 (ปราจีนบุรี) ได้รับรายงานว่า มีเจ้าหน้าที่กู้ภัยของอุทยานแห่งชาติเขาใหญ่ 5 คนมีอาการเจ็บป่วย แน่นหน้าอก หายใจไม่สะดวก เจ็บแสบบริเวณหน้าอก เจ็บคอ เหนื่อย และอ่อนแรง จึงสั่งการให้รีบนำส่ง รพ.นครนายก ให้แพทย์ตรวจรักษาอาการ,เจ้าหน้าที่ทั้ง 5 นาย ประกอบด้วย นายยศพล ชูแก้ว นายสุริยะ คนใหญ่บ้าน นายอภิสิทธิ์ แก้วดวงดี นายอรุณ เจริญ และนายหนุ่มไม่ทราบชื่อสกุลจริง ทั้งหมดเป็นเจ้าหน้าที่พิทักษ์ป่าอุทยานแห่งชาติเขาใหญ่ ทำหน้าที่กู้ภัยของอุทยานฯ ปฏิบัติหน้าที่กู้ซากช้างตั้งแต่วันแรก 9 ต.ค.จนถึงวันที่ 11 ต.ค. เป็นกำลังหลักที่เข้าไปสัมผัสกับซากช้างโดยตรงตั้งแต่การชักลากและการย่อยชำแหละซากช้างเป็นชิ้นเล็ก แม้ว่าทุกคนจะใส่หน้ากากแบบครึ่งหน้าพร้อมไส้กรองคู่และแว่นตากันสารเคมี รวมทั้งสวมใส่เสื้อชุดคลุมป้องกันเชื้อโรคและหลังจากปฏิบัติภารกิจเสร็จในแต่ละวันเจ้าหน้าที่ทุกนายต้องกินยาฆ่าเชื้อพร้อมทำความสะอาดร่างกายแล้วก็ตาม แต่ไม่วายล้มป่วยจนได้,เมื่อไปถึงโรงพยาบาล แพทย์รับตัวเจ้าหน้าที่ทั้ง 5 นายไปตรวจร่างกายอย่างละเอียด ทั้งวัดความดัน ตรวจคลื่นหัวใจ ตรวจเลือด และตรวจปัสสาวะ เบื้องต้น ยังไม่พบการติดเชื้อหรือมีอาการรุนแรง แพทย์ฉีดยากันบาดทะยักให้ 3 คนที่มีบาดแผล และบางคนให้กินยาลดไข้ ก่อนอนุญาตให้ทั้ง 5 คนกลับไปพักผ่อนยังที่ทำการอุทยานฯเขาใหญ่,ต่อมาในช่วงบ่าย นายจงคล้าย วรพงศธร รองอธิบดีกรมอุทยานฯ นายครรชิต ศรีนพวรรณ หัวหน้าอุทยานแห่งชาติเขาใหญ่ เดินทางไปยังจุดที่วางตาข่ายดักซากช้างคลองต้นไทร จากนั้นเดินเท้าปีนป่ายโขดหินขึ้นเขาไปยังจุดที่ซากช้างติดซอกหิน ใช้เวลานานกว่า 1 ชม. เพื่อให้กำลังใจเจ้าหน้าที่ กู้ซากช้างตัวที่ 2 พบว่าทีมกู้ภัยใช้เชือกชักรอกช้างอยู่เป็นเวลานานแต่ไม่สามารถดึงซากช้างให้ออกมาจากซอกหินได้ นายจงคล้ายจึงสั่งให้เจ้าหน้าที่ใช้รอกดึงซากช้างไปฝั่งตรงข้าม เพื่อให้หลุดจากซอกหินก่อนแล้วปล่อยให้ลอยออกมาจึงชักลากกลับมายังฝั่งที่เจ้าหน้าที่ปฏิบัติงานจนสำเร็จ แต่ขณะนั้นมีฝนตกหนัก กระแสน้ำเริ่มไหลแรงและเป็นช่วงเย็นใกล้ค่ำ ชุดปฏิบัติการทั้งหมดต้องถอนกำลังกลับก่อนจะให้ทีมใหม่เข้าพื้นที่เพื่อชำแหละซากช้างในวันรุ่งขึ้น,นายจงคล้ายกล่าวว่า การเดินทางจากจุดที่วางตาข่ายชั้นในไปถึงจุดที่กู้ซากช้างค่อนข้างโหด แทบไม่มีที่ราบเดิน เข้าไปถึงฝนตกอีก เจ้าหน้าที่ชักลากซากช้างตัวที่ 2 เข้าฝั่งได้แล้ว เมื่อออกมาฝนข้างบนยังตกอีก ต้องดูสถานการณ์ประเมินกันตลอดเวลา เพราะเวลาทำงานเจ้าหน้าที่ต้องลงไปอยู่ในน้ำ ถ้าน้ำมาแรงๆค่อนข้างอันตราย เราต้องเซฟตี้ด้วย พื้นที่เป็นหุบเขา ข้างฝั่งเป็นที่ราบน้อยมากคนยืนกันได้ไม่กี่คน เป็นหินทั้งนั้น ทำงานค่อนข้างทุลักทุเล วันนี้เข้าไปดูว่าต้องการอุปกรณ์อะไรที่จะเอาไปเสริมได้ให้ทำงานคล่องขึ้น ใช้รอกดึงพอไปได้ ยังต้องประเมินว่าต้องเพิ่มอะไรอีกบ้าง
เจ้าหน้าที่กู้ซากช้างป่าเขาใหญ่ล้มป่วยระนาว ทีมแพทย์ลงพื้นที่รีบพาส่งโรงพยาบาล 5 คน มีอาการแน่นหน้าอก หายใจไม่สะดวก เจ็บคอ และเหนื่อยล้าอ่อนแรง ตรวจละเอียดไม่พบติดเชื้อหรือป่วยรุนแรง
ช้างตกเหว,กู้ซากช้างป่า,น้ำตกเหวนรก,อุทยานแห่งชาติเขาใหญ่,นครนายก,เจ้าหน้าที่ป่วย,ข่าวหน้า1